<classify> WAZIRI wa Katiba na Sheria, Balozi Augustine Mahiga amesema Mkurugenzi wa Mashtaka nchini DPP, Biswalo Mganga anafanya kazi usiku na mchana kuzichambua barua za maombi ya watuhumiwa wa kesi za uhujumu uchumi na utakatishaji fedha. Aliyasema hayo jana jijini Dar es Salaam katika mahojiano maalum na gazeti hili kuhusu washitakiwa wa kesi za uhujumu uchumi kuomba radhi na kusamehewa kama alivyoshauri Rais John Magufuli. Alisema kuwa Ofisi ya DPP imepokea maombi mengi na bado inaendelea kupokea maombi kutoka kutoka kwa watuhumiwa hao nchi nzima. Juzi HabariLeo liliwasiliana na DPP kutaka kujua mwitikio wa watuhumiwa wa kesi za uhujumu kuandika barua za kukiri kosa, kuomba msamaha na kukubali kurejesha fedha za serikali alivyoshauri Rais Magufuli Jumapili iliyopita akirejea sheria mpya inayoruhusu watuhumiwa kusamehewa.Mahiga alisema DPP alitaka apewe muda wa kulifanyia kazi suala hilo na atatoa ripoti yake mwishoni baada ya kukamilisha. Jana, Waziri Mahiga alisema kutokana na mwitikio wa maombi hayo kutoka kwa watuhumiwa kuwa mkubwa, umemfanya DPP kutingwa na kazi ya kuyapitia maombi hayo moja baada ya lingine ili kujiridhisha kama kila ombi linakidhi vigezo hivyo. Balozi Mahiga alisema, maombi ya watuhumiwa wa kesi za uhujumu uchumi na utakatishaji fedha yanamiminika kwa wingi kutoka kwa watuhumiwa walioko katika magereza mbalimbali na mengine yanapelekwa kwenye Ofisi ya DPP zilizopo mikoani. Maombi haya yanakuja kwa maandishi na yanakuja kwa wingi Ofisi ya DPP hali inayomfanya afanye kazi usiku na mchana kukamilisha kazi kwa siku saba alizotoa Rais Magufuli. Nilimuuliza ameshapokea maombi mangapi, lakini aliniambia atanipa takwimu baadaye kwa sababu maombi yanaingia kwa wingi kila wakati,alieleza. Ili kutenda haki kwa kila mtuhumiwa aliyeandika barua ya kukiri kosa, kuomba msamaha na kukubali kulipa fedha za serikali, Mahiga alisema kazi kubwa DPP anaifanya kwa sasa ni kuyapokea maombi hayo ofisini kwake moja kwa moja pamoja na kuwasiliana na ofisi zake za mikoani kujua kama kuna maombi yaliyotumwa huko. Alisema pia DPP anachambua barua hizo kesi kwa kesi kwa kushirikiana na wadau wengine kama Ofisi ya Mkurugenzi wa Upelelezi wa Makosa ya Jinai na Mahakama. Balozi Mahiga alisema uchambuzi unaofanyika utasaidia kubaini kama kweli mhusika ana kesi ya uhujumu uchumi au ni jinai ya kawaida lakini uchambuzi huo utamsaidia pia DPP kuweka kiwango cha fedha ambacho kila mtuhumiwa atatakiwa kulipa. Alisema kiwango cha malipo kinaweza kuwa tofauti kwa sababu hata uzito wa makosa nao unatofautiana kati ya mtuhumiwa na mtuhumiwa na kiwango walichofisidi pia. Ikumbukwe kwamba siku saba zilizotolewa na Rais Magufuli kwa watuhumiwa hao wa kesi za uhujumu uchumi na utakatishaji fedha zitakamilika keshokutwa, Jumapili. Mwanafunzi aandika barua kuomba msamaha Katika hatua nyingine, mwanafunzi, Raia wa Sri Lanka AbdulAzeez Amaan 26amemuandikia barua DPP kuomba kukiri kosa la kusafirisha madini mbalimbali ikiwemo ya Tanzanite ya thamani ya zaidi ya Sh milioni 36 kinyume na sheria.Amaan alifikishwa jana Mahakama ya Hakimu Mkazi Kisutu akikabiliwa na mashitaka ya kusafirisha madini hayo bila kuwa na kibali wala leseni kutoka kwenye mamlaka. Akisoma mashitaka hayo, Wakili wa Serikali Mwandamizi, Wankyo Simon alidai mbele ya Hakimu Mkazi Mkuu, Thomas Simba Amaan alitenda kosa hilo Septemba 21 mwaka huu Kiwanja cha Ndege cha Kimataifa cha Julius Nyerere JNIA, Dar es Salaam. Alidai mshitakiwa huyo alikutwa akisafirisha madini aina ya Scapolite yenye uzito wa gramu 996.50, Sperssartite gramu 487, Tanzanite gramu 44, Quarts gramu 126, Citrine gramu 174, blue agate gramu 101.80, Toumarine gramu 16, Aquamarine gramu 14.30 na Supphire gramu 5.04 yote kwa pamoja yakiwa na thamani ya Dola za Marekani 15,876.66 sawa na Sh milioni 36.5 za Tanzania bila ya kuwa na kibali.Hakimu Simba alimtaka mshitakiwa huyo kutojibu chochote kwa kuwa mahakama hiyo haina mamlaka ya kusikiliza shauri hilo hadi itakapopata kibali kutoka kwa DPP. Wakili wa Utetezi, Shabani Mlembe alidai mteja wake ameshaandika barua kwa DPP kukiri kosa hilo hivyo wanaomba tarehe ya karibu ili kufanya utaratibu unaotakiwa. Baada ya maelezo hayo, Wakili Simon alidai kuwa upelelezi wa shauri hilo umekamilika na hawana pingamizi na maelezo hayo ya upande wa utetezi. Hakimu Simba aliahirisha kesi hiyo hadi leo itakapokuja kwa ajili ya kutajwa. Sethi, Rugemalira mambo bado magumu Katika hatua nyingine mmiliki wa Kampuni ya Kufua Umeme ya IPTL, Habinder Sethi na mfanyabiashara, James Rugemarila wanaendelea kusota rumande kutokana na upelelezi wa kesi ya utakatishaji fedha inayowakabili mahakamani hapo kutokamilika. Wakili wa Taasisi ya Kuzuia na Kupambana na Rushwa Takukuru, Leonard Swai alidai jana mbele ya Hakimu Mkazi Vick Mwaikambo kesi hiyo imekuja kwa kutajwa.Swai alidai upelelezi wa kesi hiyo bado haujakamilika hivyo aliomba mahakama ipange tarehe nyingine ya kutajwa. Hakimu Mwaikambo aliahirisha kesi hiyo hadi Oktoba 10, mwaka huu na washitakiwa wamerudishwa rumande. Washitakiwa kwa pamoja wanakabiliwa na mashitaka 12 yakiwemo ya utakatishaji fedha na kusababisha hasara ya Dola za Marekani 22,198,544.60 na Sh 309,461,300,158.27 kwa mara ya kwanza walifikishwa mahakamani hapo Juni 19, 2017.  <topic>: kitaifa 